PK-35 Vantaa (naiset)

**PK-35 Vantaan** naisten joukkue perustettiin vuonna 2009, kun PK-35:n edustusjoukkueet muuttivat Vantaalle ja eriytyivät itsenäiseksi PK-35 Vantaaksi. Joukkue pelaa Naisten Ykkösessä. PK-35 Vantaa pelaa kotiottelunsa Myyrmäen urheilupuistossa sijaitsevalla Myyrmäen jalkapallostadionilla. Joukkuetta on valmentanut kaudesta 2014 alkaen Jari Väisänen.

PK-35 Vantaa on voittanut Suomen mestaruuden vuosina 2010, 2011, 2012, 2014, 2015, 2016 ja 2018. Lisäksi joukkue on voittanut Naisten Suomen Cupin 2011, 2012, 2013 ja 2016.

PK-35 Vantaalle ei tammikuussa 2019 myönnetty lisenssiä alkavalle Naisten Liigan kaudelle. Syynä olivat taloudelliset ja oikeudelliset kriteerit. Joukkue jatkoi pelejään Naisten Ykkösessä, jonka se voitti, ja kaudella 2020 se pelasi jälleen Liigassa.

## Historia

### Pallokerho-35
Seura perustettiin alun perin Viipurissa 1935 Viipurin Pallokerhona. Toisen maailmansodan jälkeen seura muutti Helsinkiin ja se perustettiin uudelleen 1948 ja sai nimekseen Pallokerho-35.

PK-35:n naiset esiintyivät ensimmäistä kertaa Palloliiton sarjoissa vuonna 1982. Vuonna 1992 PK-35 karsi ensimmäistä kertaa naisten 1. divisioonaan pääsystä, mutta ei noussut vielä sarjatasoa ylemmäksi. Ykkösessä naiset pelasivat kaudella 1999 ja Kakkosessa kaudet 2003-2007. Vuonna 2007 joukkue nousi  Mitri Pakkasen johdolla Naisten Ykköseen.

Vuonna 2008 joukkue sijoittui Ykkösessä heti neljänneksi. Kauden päätteeksi PK-35 siirtyi Vantaalle ja muuttui PK-35 Vantaaksi. Uudeksi kotikentäksi tuli Myyrmäen ISS Stadion.

### Nousu liigaan
PK-35 Vantaan tavoitteena kaudella 2009 oli voittaa Naisten Ykkönen ja nousta pääsarjatasolle. Joukkueen valmentajaksi kaudelle 2009 tuli Pauliina Miettinen, jonka oli nostanut FC Kontun Naisten Liigaan ja yli odotusten sarjan viidenneksi. Miettisen johdolla PK-35 Vantaa nousi heti ensimmäisellä yrityksellä pääsarjaan. Joukkueessa oli hyviä ulkomaalaisvahvistuksia, kuten Rachael Ayegba, Natalie Capuano, Jenae Gibbens ja Ifeanyi Chijine, sekä lupaavia suomalaispelaajia kuten Pirjo Leppikangas, Aino Lehtinen ja Sanna Saarinen. Yhdistelmä toimi ja joukkue voitti Naisten Ykkösen jättäen FC Sportin taakseen kakkoseksi. Vuonna 2009 PK-35:n naiset voittivat lisäksi Suomen Cupin pikkufinaalin.

Kauden päätyttyä Pauliina Miettinen siirtyi Yhdysvaltojen pääsarjaan Sky Blue FC:n päävalmentajaksi. Hänen seuraajakseen valittiin Timo Lounio.

### Mestaruuskausi 2010
#### Liigacup ja Suomen Cup
Naisten Liigaan noussut PK-35 asetti tavoitteekseen mitalin debyyttikaudelta. Nousun saavuttaneeseen joukkueeseen PK-35 hankki useita lisävahvistuksia kuten esimerkiksi Jannica Tjederin Åland Unitedista ja Susanna Hokkasen HJK:sta.

PK-35 osallistui ensimmäistä kertaa Liigacupiin talvella ja aloitti urakkansa cupissa lupaavasti. Ensimmäisessä ottelussa kaatui KPV vieraissa maalein 1-0 ja heti perään joukkue tasasi pisteet FC Unitedin kanssa maalein 1-1. Joukkue voitti myös FC Hongan kotona 2-1 ja varmisti paikkansa välierissä jo ennen viimeistä ottelua. Välierässä PK-35 putosi lopulta rangaistuspotkukisan jälkeen Åland Unitedille Ahvenanmaalla, varsinainen peliaika päättyi 0-0-tasatulokseen.

Suomen Cupissa PK-35 putosi heti ensimmäisessä ottelussaan FC Hongalle lukemin 3-1.

#### Naisten Liiga

PK-35 Vantaan seurahistorian ensimmäinen liigaottelu pelattiin huhtikuussa Myyrmäen ISS Stadionilla Nice Futista vastaan. PK-35:n 1-0 voittoon päättynyttä ottelua seurasi ennätysyleisö, 370 katsojaa.

PK-35:n alkukauden ainoa pistemenetys tuli toisella kierroksella, kun se hävisi 3-2 HJK:lle. HJK-tappion jälkeen PK-35 voitti peräti kymmenen perättäistä peliä liigassa. Se kaatoi muun muassa FC Hongan selvästi 3-0 ja hallitsevan mestarin Åland Unitedin lukemin 2-0. Heinäkuun lopussa oli jälleen vastassa liigakakkonen HJK, joka tasapelien takia oli jäänyt PK-35:sta jo viiden pisteen päähän. Myyrmäessä pelattu ottelu päättyi tasalukemiin 0-0 ja PK-35 säilytti viiden pisteen johtoasemansa. Tasapelin jälkeen PK-35 voitti kolme seuraavaa ottelua murskaavalla 11-0 maalisuhteella ja säilytti selvän johtonsa sarjassa. Näihin otteluihin mahtui myös kauden toinen Vantaan paikallisottelu, jossa TiPS kaatui Myyrmäessä 4-0.

Elo-syyskuun vaihteessa PK-35 notkahti hetkellisesti. Se jäi ensin Kokkolassa 1-1-tasapeliin KPV:n kanssa ja hävisi seuraavassa ottelussa FC Unitedille kotona maalein 0-1. HJK ei pystynyt käyttämään tilaisuutta kuitenkaan täysin hyväksi jäätyään tasapeliin Åland Unitedin kanssa, mutta kavensi PK-35:n sarjajohdon kahteen pisteeseen, kun sarjaa oli jäljellä enää neljä ottelua.

PK-35 nousi seuraavassa ottelussa vaikeuksien kautta voittoon ja Anna Vlasoffin maali kaatoi FC Sportin 1-0. Viimeisen kolmen kierroksen aikana joukkue haki ensin 3-0-vierasvoiton FC Hongasta ja voitti viimeisessä kotiottelussa TPS:n selvästi lukemin 3-0. Päätöskierrokselta PK-35 tarvitsi voiton vieraskentällä Åland Unitedista, sillä HJK:lla oli kotiottelu Ilvestä vastaan ja maalierolla mestaruus menisi Helsinkiin. Eroa joukkueilla oli ennen viimeistä kierrosta kaksi pistettä. PK-35 voitti Jenae Gibbensin 72. minuutin maalilla 1-0 ja varmisti Suomen mestaruuden.

PK-35 Vantaa keräsi 22 ottelusta 56 pistettä, voittaen peräti 18 ottelua kauden aikana. Ainoat pistemenetykset olivat kaksi tasapeliä ja kaksi tappiota. Joukkue teki sarjassa 44 maalia ja paras maalintekijä oli Saida Härkönen 9 osumalla. Joukkue päästi kauden aikana vain kahdeksan maalia.

#### Joukkue
Mestaruuden saavuttaneessa joukkueessa pelasivat:

;Maalivahdit
*  Rachael Ayegba
*  Minja Lahdelma

;Puolustajat
*  Suvituuli Piipponen
*  Tara Knauss
*  Aino Lehtinen
*  Jenae Seppälä
*  Ninni Niiranen
*  Ulla Matikainen
*  Anna Eld
*  Minna Pelkonen
*  Hanna Knihtilä

;Keskikenttäpelaajat
*  Laura Nyyssölä
*  Sanna Saarinen
*  Reetta Terhemaa
*  Susanna Hokkanen
*  Jannica Tjeder
*  Saida Härkönen
*  Sonja Rajanen
*  Anna Viilma

;Hyökkääjät
*  Pirjo Leppikangas
*  Veera Posti
*  Iina Taipale
*  Anna Vlasoff
*  Eveliina Kivekäs
*  Hanna Saaranen
*  Sheree Gray

### Tuplamestaruuskausi 2011

Kaudella 2011 PK-35 Vantaa osallistui Naisten mestarien liigaan Suomen edustajana. Joukkue lähti lisäksi puolustamaan Suomen mestaruutta Naisten Liigassa.

Joukkueen päävalmentajaksi palasi Pauliina Miettinen, joka johdatti joukkuetta kaudella 2009.

#### Liigacup

Liigacupissa kaudella 2011 PK-35 Vantaa eteni aina finaaliin saakka, jossa se hävisi HJK:lle rangaistuslaukauskilpailun jälkeen. Liigacupin lohkovaiheessa PK-35 oli samassa lohkossa HJK:n ja FC Hongan kanssa, joista joukkue hävisi HJK:lle 0-1 ja voitti Hongan 5-0 edeten jatkoon lohkokakkosena. Välierässä PK-35 kaatoi Kokkola F10:n lukemin 5-0 ja eteni finaaliin. Finaali päättyi varsinaisen peliajan 0-0-tasatulokseen, mutta HJK voitti rangaistuslaukauskilpailun lukemin 4-2.

#### Suomen Cup

PK-35 voitti Naisten Suomen Cupin kaudella 2011 kaatamalla Ilveksen finaalissa maalein 2-0 (1-0). PK-35:n historian ensimmäisen Suomen Cupin voiton pohjustivat finaalin maalintekijät Jenae Seppälä ja Emma Kete. Finaali pelattiin Sonera Stadiumilla syyskuun 24. päivänä.

PK-35 tuli mukaan Suomen Cupiin 2. kierroksella, jossa se kohtasi FC Kontun vieraskentällä. Alasarjajoukkue laittoi liigajoukkueen tiukille, mutta PK-35 voitti ottelun lopulta Jenae Seppälän maalilla 1-0. 3. kierroksella vastus koveni huomattavasti, kun ISS Stadionille vieraaksi arvottiin FC Honka. PK-35 voitti ottelun lopulta Eveliina Parikan ja Elina Sormusen maaleilla 2-1 ja eteni jatkoon. Puolivälierässä PK-35:n vastustajaksi arvottiin Liigacupin finaalivastus HJK. Tällä kertaa PK-35 oli parempi ja eteni välieriin kotikentällään lukemin 3-1. Maalintekijöinä kunnostautuivat Sanna Saarinen, Pirjo Leppikangas ja Cynthia Uwak. Välierässä PK-35 varmisti finaalipaikan voittamalla Kokkola F10:n ISS Stadionilla maalein 3-0. Maalit tekivät Sanna Saarinen, Cynthia Uwak ja Nicolina Jåfs. Finaalissa PK-35 Vantaa otti voiton tamperelaisesta Ilveksestä.

#### Naisten Liiga

PK-35 Vantaa voitti toisen peräkkäisen Suomen mestaruuden kaudella 2011. Mestaruus ratkesi viimeisellä kierroksella, kun vantaalaiset hakivat 6-0-vierasvoiton Kokkola F10:stä.

PK-35 Vantaa avasi kautensa kotivoitolla Kokkola F10:stä Myyrmäen ISS Stadionilla. Hallitsevan mestarin maaleista vastasivat Eveliina Parikka ja Melinda Koivula. Avausvoiton jälkeen PK-35 voitti neljä ottelua putkeen ennen kauden ensimmäistä pistemenetystä FC Hongalle. Pääkaupunkiseudun paikallispelissä Honka haki tasapelipisteen ISS Stadionilta 1-1-lopputuloksella.

PK-35 kuitenkin toipui pistemenetyksestä kahdella murskavoitolla, ensin FC Unitedista kotona (6-0) ja sitten TPS:stä vieraissa (7-0). Kauden ensimmäinen tappio tuli kuitenkin Ahvenanmaalla, kun Åland United kukisti vantaalaiset 1-0.

PK-35:n vastaus tappioon oli kuitenkin vakuuttava. Seuraavassa ottelussa PK-35 kaatoi kärkikamppailussa HJK:n peräti 6-0. Cynthia Uwak teki ottelussa kolme maalia, muista osumista vastasivat Jaana Lyytikäinen, Tia Hälinen ja Jenna Korhonen.

Kaadettuaan Nice Futiksen seuraavassa kamppailussa, PK-35 joutui jälleen matkustamaan Ahvenanmaalle. Tällä kertaa vantaalaiset onnistuivat hakemaan tasapelipisteen, ottelu päättyi loppulukemiin 2-2 PK-35:n noustua tasoihin kahden maalin tappioasemasta. Joukkue koki toisen perättäisen pistemenetyksen, kun FC Honka haki seuraavalla kierroksella 0-0-tuloksen turvin jälleen pisteen Myyrmäestä.

PK-35 toipui tasapeleistä kahdella voitolla, ensin KMF:stä kotona 6-0 ja sitten FC Unitedista vieraissa 3-0. Heinäkuun lopulla joukkue kärsi kuitenkin liigan kärkitaiston kannalta kovat pistemenetykset ensin HJK:lle ja sitten TPS:lle. HJK kukisti kotonaan PK-35:n ja TPS haki pisteen Myyrmäen ISS Stadionilta. Tämän jälkeen vantaalaisten kurssi kääntyi kuitenkin kohti mestaruutta, eikä joukkue kokenut loppukauden aikana enää kuin yhden pistemenetyksen.

PK-35 Vantaa voitti kaikki seitsemän viimeistä peliään liigassa ja kruunattiin ansaitusti mestariksi. Näistä otteluista merkittäviksi nousivat 2-0-kotivoitto Åland Unitedista, 4-1-vierasvoitto FC Hongasta ja 3-0-kotivoitto HJK:sta. PK-35 voitti kaikki kärkijoukkueet vuorotellen liigassa ja nousi siten liigan piikkipaikalle.

Loppukauden merkittävimmäksi peliksi nousi lopulta kolmanneksi viimeisen kierroksen kotiottelu FC Unitedia vastaan. Näytti pitkään, että vierasjoukkue hakee tasapelipisteen Myyrmäestä, mutta Emma Kete iski ottelun lisäajalla vantaalaisten 2-1-voittomaalin ja joukkue säilytti paikkansa liigan kärjessä. Kahdessa viimeisessä ottelussa PK-35 otti 3-1-voiton tamperelaisesta Ilveksestä ja päätöskierroksella vakuuttavan 6-0-vierasvoiton Kokkola F10:stä. Mestaruuden ratkaisseen päätösottelun sankariksi nousi 17-vuotias Tia Hälinen hattutempulla eli kolmella maalilla. Mestaruuteen PK-35:n siivittivät lisäksi päätösottelussa kaksi maalia tehnyt Eveliina Parikka ja yhden osuman puskenut Jenae Seppälä.

Joukkue onnistui puolustamaan mestaruuttaan Naisten Liigassa, joka pelattiin viime kautista pidempänä 27 kierroksen sarjana. PK-35 keräsi 27 ottelussa 65 pistettä, saldona 20 voittoa, 5 tasapeliä ja 2 tappiota. PK-35 teki sarjassa 84 maalia ja päästi 17 osumaa, joten maalisuhde oli +67.

PK-35:n paras maalintekijä Naisten Liigassa oli Jaana Lyytikäinen 15 osumalla, yli kymmeneen maaliin ylsivät lisäksi Eveliina Parikka 12 maalilla ja Cynthia Uwak 11 maalilla.

#### Naisten Mestarien Liiga

PK-35 Vantaa emännöi Mestarien Liigan karsintaturnausta elokuun 11. - 16. päivä Myyrmäessä ja Kalliossa. PK-35:n lisäksi turnaukseen osallistuivat RTP Unia (Puola), SK Slovan Bratislava (Slovakia) ja KS Ada Velipoje (Albania). Turnauksen voittaja eteni Mestarien Liigan 32 parhaan joukkoon. Turnausemäntä PK-35 Vantaa voitti karsintaturnauksen ja eteni jatkoon lohkosta. PK-35 ei ole koskaan aiemmin pelannut naisten europelejä.

Turnauksen avausottelussa PK-35 kohtasi Albanian mestarin KS Ada Velipojen. Ottelu päättyi vantaalaisjoukkueen 10-0 voittoon, PK-35:n maaliahnein pelaaja oli neljä osumaa viimeistellyt Eveliina Parikka. Kaksi osumaa ottelussa teki Sanna Saarinen, muista maaleista vastasivat Elina Sormunen, Anna Vlasoff, Maiju Hirvonen ja Nicolina Jåfs.

Turnauksen toisessa ottelussa PK-35 otti 1-0-voiton Slovakian mestari SK Slovan Bratislavasta. PK-35:n ainoan maalin puski Jenae Seppälä ottelun 76. minuutilla.

PK-35 varmisti lohkovoittonsa 1-1-tasapelillä RTP Uniaa vastaan päätöspelissä. PK-35 meni Sanna Saarisen maalilla ottelussa johtoon, mutta RTP Unian Chinasa tasoitti ottelun. Lopputulos 1-1 varmisti kuitenkin PK-35:n lohkovoiton ja jatkopaikan.

Mestarien Liigan ensimmäisellä pudotuspelikierroksella espanjalainen Rayo Vallecano pudotti PK-35 Vantaan kilpailusta yhteismaalein 7-1. Ensimmäinen osaottelu Vantaalla päättyi espanjalaisten 1-4-voittoon ja toisessa osaottelussa Espanjassa kotijoukkue Rayo Vallecano voitti lukemin 3-0. PK-35:n ainoan maalin otteluparissa puski Jenae Seppälä ensimmäisessä osaottelussa.

#### Joukkue

Tuplamestaruuden saavuttaneessa joukkueessa pelasivat:

;Maalivahdit
*  Rachael Ayegba
*  Lauren Johnston

;Puolustajat
*  Jenna Korhonen
*  Maiju Hirvonen
*  Jenae Seppälä
*  Anna Vlasoff
*  Ninni Niiranen
*  Anna Eld
*  Minna Pelkonen
*  Elina Salmi
*  Vilma Väisänen
*  Tiia Elonsalo

;Keskikenttäpelaajat
*  Dali Meller
*  Sanna Saarinen
*  Jaana Lyytikäinen
*  Jannica Tjeder
*  Beverly Goebel
*  Nicolina Jåfs
*  Reetta Terhemaa
*  Iina Salmi
*  Tia-Maria Jaakonsaari

;Hyökkääjät
*  Pirjo Leppikangas
*  Emma Kete
*  Melinda Koivula
*  Aino Lehtinen
*  Cynthia Uwak
*  Eveliina Parikka
*  Elina Sormunen
*  Tia Hälinen

### Tuplamestaruuskausi 2012

Kaudella 2012 PK-35 Vantaa osallistui Naisten mestarien liigaan Suomen edustajana. Joukkue puolustaa lisäksi Suomen mestaruutta jälleen Naisten Liigassa.

Joukkueen päävalmentajana toimii Pauliina Miettinen, joka johdattiin PK-35:n tuplamestaruuteen kaudella 2011.

#### Liigacup

PK-35 osallistui talvella Liigacupiin. Joukkueen kanssa samassa lohkossa pelasivat FC Honka ja HJK. PK-35 jäi lohkon viimeiseksi hävittyään HJK:lle ja pelattuaan tasan FC Hongan kanssa.

#### Suomen Cup

PK-35 Vantaa avasi Suomen Cupin kauden 2012 osalta HJK:n vieraana, kun joukkueet arvottiin vastakkain Cupin 2. kierroksella. PK-35 voitti ottelun Catherine Walkerin, Heidi Kivelän ja Cynthia Uwakin maaleilla lukemin 3-1.

Suomen Cupin 3. kierroksella vastaan asettui PEPO. PK-35 haki Lappeenrannasta 8-1-vierasvoiton ja eteni Cupin kahdeksan parhaan joukkoon eli puolivälieriin.

PK-35:n vastus puolivälierässä oli tamperelainen Ilves. Tammelassa pelatun ottelun ainoasta maalista vastasi vierasjoukkue PK-35:n Sanna Saarinen, joten PK-35 eteni välierään 1-0-voitolla.

Välierässä vastassa oli FC Honka. PK-35:lle arvottiin jälleen vierasottelu eikä joukkue päässyt pelaamaan kertaakaan kotiottelua kauden 2012 Suomen Cupissa. Tapiolassa pelatun ottelun ratkaisi Tia Hälinen ja PK-35 eteni yhden maalin turvin 1-0-voitolla Suomen Cupin finaaliin toisena vuonna putkeen.

Suomen Cupin finaali vuosimallia 2012 pelattiin 30. päivä syyskuuta Sonera Stadiumilla. Vastakkain finaalissa oli kotijoukkueeksi arvottu Pallokissat ja vierailijan rooliin Suomen Cupissa tottunut PK-35 Vantaa. Ottelun avausmaali nähtiin 40. minuutin kohdalla, kun PK-35:n amerikkalaishyökkääjä Elizabeth Bogus vei joukkueen 1-0-johtoon. PK-35 lisäsi johtoaan ottelun 56. minuutilla, kun Sanna Saarinen ampui vantaalaisten toisen osuman. Pallokissat pääsi kaventamaan ottelun 76. minuutilla Ella Vanhasen maalilla. PK-35 juhli kuitenkin Suomen Cupin voittoa 2-1-voitolla Pallokissasta.

Vuoden 2012 Suomen Cupin voittaja PK-35 voitti turnauksen toisena vuonna peräkkäin.

#### Naisten Liiga

PK-35 voitti Suomen mestaruuden kaudella 2012. Joukkue sijoittui ensimmäiseksi Naisten Liigassa keräten kauden aikana 70 pistettä. Kolmas peräkkäinen mestaruus ratkesi viimeisellä kierroksella, kun joukkue voitti vierasottelussa ONS:n maalein 5-0.

PK-35 lähti Naisten Liigaan puolustamaan Suomen mestaruutta, jonka joukkue voitti kauden 2011 päätteeksi. Joukkue avasi kauden kovalla vierasottelulla, kun ensimmäisellä kierroksella vastassa oli Åland United Eckerössä. PK-35 voitti avausottelun 1-0, ainoan maalin teki liigadebyyttinsä PK-35 Vantaassa pelannut Heidi Kivelä. Kivelä siirtyi kaudeksi 2012 PK-35 Vantaaseen tamperelaisesta Ilveksestä.

Avauskierroksen jälkeen PK-35 voitti Ilveksen 5-1 ja TPS:n 4-0 kauden ensimmäisissä kotiotteluissa. Neljännellä liigakierroksella PK-35 matkasi Kuopioon, jossa Pallokissat kaatui maalein 5-1.

Kauden ensimmäinen pääkaupunkiseudun paikallisottelu pelattiin 9. toukokuuta, kun vastassa ISS Stadionilla oli FC Honka. PK-35 voitti Cynthia Uwakin ja Ria Ölingin maaleilla ottelun 2-0. PK-35 jatkoi puhtaalla pelillä vielä kuudennellä liigakierroksella, kun Kokkola F10 kaatui ISS Stadionilla maalein 3-0. PK-35 voitti kauden kuusi ensimmäistä liigaottelua, joka oli sen historian paras aloitus sarjakauteen.

Kauden avaustappio nähtiin 17. toukokuuta, kun PK-35 matkusti jälleen Ahvenanmaalle Åland Unitedin vieraaksi. Åland United voitti ottelun 3-1, vieraiden ainoasta maalista vastasi Catherine Walker.

PK-35 ei kuitenkaan lannistunut tappiosta, vaan voitti seuraavat viisi ottelua putkeen Naisten Liigassa. NiceFutis ja ONS kaatuivat seuraavilla kierroksella molemmat maalein 2-0.

PK-35 sai 10. kesäkuuta revanssin Åland Unitedista, kun ahvenanmaalaisjoukkue kaatui ISS Stadionilla Cynthia Morote-Arizan maalilla 1-0. PK-35 ja Åland United olivat näin kesäkuun puoliväliin mennessä jo kohdanneet toisensa kolmesti sarjassa eikä keskinäisiä otteluita ollut enää jäljellä. PK-35 voitti keskinäisistä otteluista kaksi ja yksi päättyi Åland Unitedin voittoon.

Voitettuaan tärkeän kärkiottelun PK-35 voitti Ilveksen vieraissa 6-0 ja TPS:n vieraissa 2-1. Sarjakauden ensimmäinen kotitappio tuli 7. heinäkuuta, kun Pallokissat voitti PK-35:n ISS Stadionilla 0-1.

Kauden toinen pääkaupunkiseudun paikallisottelu pelattiin 11. heinäkuuta, kun FC Honka saapui jälleen vieraaksi ISS Stadionille. PK-35 palasi jälleen voittojen makuun, kun Heidi Kivelän maali ja Hongan oma maali siivittivät vantaalaiset 2-1-voittoon ottelusta. Kova otteluruuhka näkyi kuitenkin PK-35:n otteissa, kun joukkue jäi seuraavalla liigakierroksella 0-0-tasapeliin Kokkola F10:n kanssa vieraskentällä.

PK-35 kuitenkin sai käännettyä kurssinsa ja voitti jälleen viisi ottelua putkeen Naisten Liigassa. Putken aloitti 4-2-vierasvoitto NiceFutiksesta.

29. heinäkuuta edessä oli ensimmäinen paikallisottelu HJK:ta vastaan Naisten Liigassa. Töölön Pallokentällä pelattu ottelu päättyi PK-35:n 5-1-voittoon helsinkiläisjoukkueesta. Heidi Kivelä onnistui maalinteossa kahdesti ottelussa, samoin Cynthia Uwak. Lisäksi Cynthia Morote-Ariza onnistui ottelussa maalinteossa.

PK-35 pelasi ottelun jälkeen peräti neljä peräkkäistä liigaottelua kotonaan ISS Stadionilla. ONS kaatui maalein 3-1, Ilves vastaavasti lukemin 4-1. Cynthia Uwakin kaksi maalia kaatoivat vastaavasti TPS:n maalein 2-0. PK-35 koki kuitenkin kotiotteluiden putken päätteeksi kauden toisen kotitappionsa, kun HJK haki kauden toisesta keskinäisestä kohtaamisesta voiton maalein 0-2. Se oli samalla PK-35:n viimeinen pistemenetys liigakaudella 2012.

PK-35 taisteli hienon 1-0-vierasvoiton Pallokissoista 1. syyskuuta, kun Sanna Saarinen onnistui maalinteossa ottelun 81. minuutilla. Mestarien Liigan takia kovassa otteluruuhkassa ollut joukkue osoitti jatkuvasti hienoa venymiskykyä.

PK-35 kohtasi FC Hongan viimeisen kerran Naisten Liigassa kauden 2012 osalta 5. syyskuuta. PK-35 vei lopulta kaikki kohtaamiset nimiinsä, kun Tapiolassa pelattu ottelu päättyi vantaalaisten 3-1-vierasvoittoon. Maaleista vastasivat puolustajat Casey Berrier ja Maiju Hirvonen sekä laitahyökkääjä Tia Hälinen.

PK-35 jatkoi taisteluaan mestaruudesta seuraavassa ottelussa, kun 8. syyskuuta ISS Stadionille saapui vieraaksi Kokkola F10. Kokkola meni ottelussa 0-1-johtoon, mutta Casey Berrierin 55. minuutin ja Elizabeth Bogusin 60. minuutin maalit toivat PK-35:lle helpottavan 2-1-kotivoiton. Ottelun jälkeen PK-35 pääsi hetkeksi levähtämään maaottelutauolle.

Sarja jatkui 22. syyskuuta, kun PK-35 Vantaa matkusti Poriin NiceFutiksen vieraaksi. Kotijoukkue haastoi hyvin sarjakärjen, mutta lopulta Elina Jatkolan maali 79. minuutilla toi PK-35:lle kolme pistettä ja voiton lukemin 1-0.

PK-35 kohtasi ennen seuraavaa liigaottelua Lyonin kahdesti Mestarien Liigassa ja Pallokissat Suomen Cupin finaalissa. Sarja jatkui jälleen tiistaina 9. lokakuuta, kun paikallisvastus HJK saapui vieraaksi ISS Stadionille. Åland United oli viikonloppuna noussut voitolla sarjan ykkössijalle, mutta PK-35:lla oli yksi ottelu vähemmän pelattuna. PK-35 tarvitsi voiton HJK:sta säilyttääkseen mestaruuden omissa käsissä.

ISS Stadionilla pelattu ottelu PK-35 Vantaan ja HJK:n välillä ratkesi, kun Casey Berrier puski 74. minuutilla ottelun avausmaalin ja Megan Chapin sinetöi 76. minuutilla PK-35:n voittolukemat 2-0. PK-35 nousi voiton myötä sarjan kärkipaikalle kun yksi liigakierros oli enää jäljellä.

Liigakauden päätöskierros, eli 27. kierros, pelattiin lokakuun 13. päivä. PK-35 kohtasi vieraskentällä ONS:n ja kakkossijalla ollut Åland United kohtasi kotonaan Ilveksen. PK-35 tarvitsi voiton, sillä Åland United oli ollut hurjassa syysvireessä. Åland United voittikin ottelunsa Ilvestä vastaan 8-1, mutta se ei riittänyt mestaruuteen, kun PK-35 Vantaa voitti ONS:n Castrenin kentällä maalein 5-0. Mestaruuden ratkaisseen ottelun maaleista vastasivat Heidi Kivelä kahdesti, Elizabeth Bogus, Elina Jatkola ja Sanna Saarinen.

PK-35 pääsi voiton myötä juhlimaan mestaruutta, tällä kertaa Oulussa. Aiemmin PK-35 varmisti mestaruutensa Ahvenanmaalla (v. 2010) ja Kokkolassa (v. 2011).

PK-35 Vantaan saldo Naisten Liigassa oli 27 ottelusta 23 voittoa, 1 tasapeli ja 3 tappiota. Loppupistesaldo oli 70 pistettä. Joukkue teki sarjassa 68 maalia ja päästi 17 osumaa. Joukkueen paras maalintekijä oli Heidi Kivelä 12 maalilla. Cynthia Uwak oli ainoa muu pelaaja, joka rikkoi 10 maalin rajan tehtyään tasan 10 osumaa. Joukkueen maalit jakautuivat siis tasaisesti eri pelaajille.

#### Naisten Mestarien Liiga

PK-35 Vantaa emännöi Naisten Mestarien Liigan karsintaturnausta elokuun 11. - 16. päivä. Karsintaturnaus pelattiin Myyrmäen nurmella ja Hakunilan Urheilupuistossa. PK-35 Vantaan lisäksi lohkossa pelasivat Glasgow City (Skotlanti), WFC Osijek (Kroatia) ja FC Noroc Nimoreni (Moldova). PK-35 eteni jatkopeleihin sijoituttuaan lohkossa toiseksi.

Karsinaturnauksen avausottelussa PK-35 Vantaa kohtasi moldovalaisen FC Noroc Nimorenin. PK-35 voitti ottelun maalein 6-0, vantaalaisten osumista vastasivat Catherine Walker kolmesti, Iina Taipale kahdesti ja Sanna Saarinen rangaistuspotkusta.

Avausvoiton jälkeen PK-35 kohtasi Kroatian mestarin WFC Osijekin. Pirjo Leppikangas vei PK-35:n 1-0-johtoon ottelussa ja Catherine Walker teki turnausvaiheen neljännen maalinsa lisäten vantaalaisten johdon 2-0-lukemiin. Cynthia Uwak vei toisella puoliajalla PK-35:n 3-0-johtoon ja Osijekin Mateja Andrlic kavensi loppulukemiksi 3-1.

Lohkon päätösottelussa PK-35 Vantaa kohtasi skotlantilaisen Glasgow Cityn. Skotlantilaiset menivät Jane Rossin maalilla ottelussa johtoon 5. peliminuutilla, mutta Cynthia Uwak tasoitti ottelun vain kolme minuuttia myöhemmin. Glasgown Leanne Ross epäonnistui ottelussa rangaistuspotkussa, kun PK-35:n maalivahti Rachael Ayegba torjui hyvin lauotun rangaistuspotkun. Ottelu päättyi 1-1-tasatulokseen ja tasapeli riitti lopulta molemmille joukkueille jatkopaikkaan. Glasgow City voitti maalieron turvin lohkon ja PK-35 sijoittui toiseksi. PK-35 eteni Naisten Mestarien Liigan 32 parhaan joukkoon, sillä joukkue oli lohkojen vertailuissa karsintaturnausvaiheen paras lohkokakkonen.

PK-35 Vantaa oli sijoittamattomien joukossa, kun Naisten Mestarien Liigan seuraavan vaiheen otteluparit arvottiin. PK-35:n vastukseksi arvottiin ranskalainen Olympique Lyonnais, joka voitti Naisten Mestarien Liigan kaudella 2010/2011 ja 2011/2012.

PK-35 kohtasi puolustavan mestarin ensimmäisessä osaottelussa Myyrmäessä 26. syyskuuta. Ranskalaiset voittivat ensimmäisen osaottelun maalein 7-0. Toinen osaottelu pelattiin Lyonissa 3. lokakuuta. Toisen osaottelun Lyon voitti 5-0 ja eteni yhteismaalein 12-0 Naisten Mestariden Liigan 16 parhaan joukkoon

PK-35 Vantaa osallistui historiansa toista kertaa Naisten Mestarien Liigaan ja selvityi jälleen jatkoon karsintalohkosta. PK-35:n loppusaldo vuoden 2012 Naisten Mestarien Liigan peleistä oli kaksi voittoa, yksi tasapeli ja kaksi tappiota viidestä ottelusta.

#### Joukkue

Tuplamestaruuden saavuttaneessa joukkueessa pelasivat:

;Maalivahdit
*  Rachael Ayegba
*  Velma Oikarinen

;Puolustajat
*  Pirjo Leppikangas
*  Jenna Korhonen
*  Sanna Porali
*  Maiju Hirvonen
*  Camilla Backlund
*  Casey Berrier
*  Ninni Niiranen
*  Angelica Östlin

;Keskikenttäpelaajat
*  Dali Meller
*  Heidi Kivelä
*  Sanna Saarinen
*  Katariina Ketonen
*  Tia-Maria Jaakonsaari
*  Ria Öling

;Hyökkääjät
*  Tia Hälinen
*  Iina Taipale
*  Catherine Walker
*  Cynthia Uwak
*  Eveliina Parikka
*  Elina Jatkola
*  Megan Chapin
*  Cynthia Morote-Ariza
*  Elizabeth Bogus
*  Sanni Franssi
*  Sara Kärnä

## Pelaajat ja valmentajat
### Nykyinen joukkue
*Tilanne 23. toukokuuta 2025.*

### Valmennus ja taustat
* **Päävalmentaja:** Riku Remes
* **Valmentaja:** Tomi Romppanen
* **Maalivahtivalmentaja:** Sam Jammeh
* **Fysiikkavalmentaja:** Jani Hägg
* **Toiminnanjohtaja:** Elias Djupsjö

## Lähteet

## Aiheesta muualla
* Seuran viralliset sivut
* PK-35 Vantaa Naisten Liigan sivuilla 
* PK-35:n tilastoja (UrheiluSuomi.com)